নিজস্ব প্রতিবেদন: শীতের রাতে ফের আগুন। এবার আগুন লাগল শিয়ালদহ - বজবজ শাখার সন্তোষপুর স্টেশন লাগোয়া বস্তিতে। আগুনের গ্রাসে অন্তত ২০টি দোকান ও বেশ কয়েকটি ঝুপড়ি। প্রায় ১ ঘণ্টার চেষ্টায় আগুন নিয়ন্ত্রণে আনে দমকলের ৪টি ইঞ্জিন।  শনিবার রাত ৯টা নাগাদ সন্তোষপুর স্টেশনের ২ নম্বর প্ল্যাটফর্ম লাগোয়া দোকানে আগুন দেখা যায়। খবর পেয়ে ঘটনাস্থলে পৌঁছয় দমকল। ততক্ষণে আগুন কিছুটা ছড়িয়ে পড়েছে। দমকলের তত্পরতায় কিছুক্ষণের মধ্যেই নিয়ন্ত্রণে আসে আগুন।  আগুনে ২০টি দোকান পুড়ে গিয়েছে বলে জানা গিয়েছে। পুড়েছে কয়েকটি ঝুপড়িও। শীতের রাতে ছাদ হারিয়ে খোলা আকাশের নীচে ঠাঁই নিয়েছে কয়েকটি পরিবার। কীভাবে আগুন লাগল জানা যায়নি। ঘটনার জেরে ওই শাখায় কিছুক্ষণ ট্রেনচলাচল ব্যহত হয়।